इतने विपुल साहित्य की रचना सिर्फ 32 साल के जीवन में कर पाना असम्भवप्रायः प्रतीत होता है। मानो, उनको कोई दैवी शक्ति प्राप्य थी, जिसकी बदौलत यह सब कुछ सम्भव हो पाया। श्रृंगेरी पीठ के अनुसार, शंकर ने कैलाशधाम में देह त्याग की। कुछ अन्य विद्वानों का मानना है कि उन्होंने केरल में ही शरीर त्यागा था, लेकिन अधिकांश विद्वान लोग उनके द्वारा हिमालय में देह त्याग को अपेक्षाकृत प्रामाणिक मानते हैं। तिथि अनुसार उनकी प्रयाण तिथि के बारे में भी मतभेद हैं। जैसे- वैशाख शुक्ल दशमी, वैशाख शुक्ल पूर्णिमा और कार्तिक शुक्ल एकादशी को इनके प्रयाण की तिथि को अपने-अपने मतानुसार विद्वान प्रामाणिक मानते रहे हैं।